Á akademiútbúgvingini hevur Handilsskúlin í Marknagili bjóðað út 5 lærugreinir í heyst, umframt at Handilsskúlin á Kambsdali bjóðar tvær lærugreinar út. Eftir tilmeldingunum at døma, verða tríggjar lærugreinar settar í verk í heyst, meðan hinar báðar eru ivasamar. Til ber enn at søkja inn á hesar, av tí at lærugreinirnar ikki eru fullteknaðar, eins og tað framvegis eru onkrir møguleikar innan HD. Tá ið umsóknarfreistin til nýggju yrkisakademisku útbúgvingina innan búskap og marknaðarførslu á Føroya Handilsskúla var úti, høvdu 51 søkt. Og í síðstu viku fingu tey, sum hava søkt inn á útbúgvingina bræv frá Handilsskúlanum við boðum um upptøku. 32 eru tikin inn, og 10 eru komin á bíðilista. Nøkur fáa fráboðan um, at tey ikki lúka upptøkutreytirnar. Heili 39 fólk høvdu søkt inn á diplomútbúgvingina í leiðslu 1. juli, tá ið umsóknarfreistin var úti. Hesi fáa nú boð í telduposti. 30 teirra lúka upptøkutreytirnar og verða tikin inn. Hini fáa tilboð um at taka akademiútbúgvingina ella partar av henni fyrst. Nøkur eru í bíðistøðu, meðan umsóknin verður nærri greinað.